Toijalan käräjäoikeus
Myllytie 5 A
37800 Toijala					28.1.2008
Vaihde 010 36 47800
Fax.      010 36 47840
Sähköp. toijala.ko@oikeus.fi

Oikeusministeriölle

Asia: 	Toijalan käräjäoikeuden lausunto käräjäoikeusverkoston kehittämistä koskevasta Työryhmämietinnöstä 2007:12.

	Toijalan käräjäoikeus esittää lausuntonaan kunnioittaen seuraavaa:
	
Käräjäoikeudella ei ole huomauttamista mietinnöstä siltä osin kuin siinä on kyse käräjäoikeuksien lukumäärästä tai aluejaosta. 

Toijalan käräjäoikeudesta kyseen ollen luontevin vaihtoehto on sen liittäminen Tampereen käräjäoikeuteen. Yhdistymisen jälkeen muodostuva käräjäoikeus tosin vaikuttaa kooltaan huomattavan suurelta ja tulee toimiakseen joustavasti vaatimaan hyvän organisaation. Tämä vaatii myös riittäviä henkilöresursseja lähinnä lähiesimiestyössä, mitä ei työryhmämietinnössä ole huomioitu ja pitäisi jatkossa huomioida.

Toijalan käräjäoikeuden osalta esitetään, että tilaongelmien takia Akaan Toijalassa  toimisi sivukanslia, kunnes tarpeelliset työskentelytilat olisi Tampereella saatu järjestettyä. Tämän välivaiheen on arvioitu vievän enimmillään pari vuotta. Ehdotus on tältä osin huono. Sivukanslioita ei pitäisi perustaa ollenkaan eikä varsinkaan tehdä tällaista tilapäistä järjestelyä, jossa työskennellään ikäänkuin epämääräisessä välitilassa. Hallinto on jossain muualla eikä henkilökunnan sopeutuminen uuteen organisaatioon pääse alkamaan. Tällainen välivaihe tulee aiheuttamaan paitsi hallinnoimisen vaikeutumista ja ylimääräisiä kustannuksia myös henkilökunnalle motivoitumisongelmia. Yhdistyminen tulisi hoitaa siten, ettei minkäänlaista sivukansliavaihetta ole, vaan käräjäoikeus pysyy itsenäisenä yhdistymiseen saakka ja siirtyminen tapahtuu välittömästi.

Yhdistyminen tulisi myös tapahtua niin, että liittyvän käräjäoikeuden henkilökunnan osaaminen ja tarpeet otetaan riittävästi huomioon. Tällaisen pienen käräjäoikeuden yhdistyminen isompaan olemassa olevaan organisaatioon mullistaa pienen käräjäoikeuden henkilökunnan työn ja elämän kokonaan, mutta vaikuttaa tuskin kovinkaan paljon isompaan organisaatioon. Uudistuksen tarkoituksena on mm. ammattitaidon kehittäminen, kilpailukyky, tehtävien tasaisempi jakautuminen ja tuottavuusohjelman toteutuminen. Aina on kuitenkin viime kädessä kyse ihmisistä, jotka tuon kaiken saavat aikaiseksi.Toijalan käräjäoikeus on tähänkin saakka ollut tuottava ja tehokas. Käräjäoikeuden henkilökunnalle tulisi yhdistymisvaiheessa tehdä selväksi ne lisäarvot, joita heille yhdistymisestä tulee, ettei käteen jää vain pienempi palkka muutoksesta aiheutuvien matkakulujen takia, pidentynyt työaika pidentyneiden työmatkojen vuoksi ja mahdollisesti vielä aikaisempaa yksipuolisempi työ.

Työryhmän mietinnössä todetaan haastemiesten osalta, että useissa tapauksissa saattaa olla jopa tarkoituksenmukaista, että vaikka muu henkilöstö siirtyy, niin haastemies jatkaisi toimintaa nykyisellä paikalla. Toijalan käräjäoikeudessa toimii yksi haastemies. Hänen sijoittamisensa edelleen tälle alueella on järkevää. Alue on suhteellisen laaja ja  alueella riittävästi töitä yhdelle haastemiehelle. Nykyinen haastemies, joka tulee siirtymään myös uuteen käräjäoikeuteen, asuu alueella ja  tuntee alueen ja sen ihmiset. Järjestely myös vähentää matkustamista, jolloin kestävä kehityskin tulee huomioiduksi. 

Työryhmämietinnössä ehdotetaan notaarien määrää vähennettäväksi.  Tässä vaiheessa notaarien määrän vähentäminen ei vaikuta järkevältä.  Notaarien lukumäärä tulisi pitää entisellään, kunnes auskultoinnin kehittämistä pohtiva työryhmä on antanut mietintönsä.

Akaassa, Toijalan käräjäoikeuden kansliassa, tammikuun 28 päivänä 2008

Tarja Rossi
Ma. laamanni
käräjätuomari